Rauno Sintonen	31.5.2006	SM-2006-01635/Ri-2	

Oikeusministeriö
Lainvalmisteluosasto
PL 25
00023 valtioneuvosto

Oikeusministeriön DNA-lakityöryhmän ehdotus hallituksen esitykseksi

lausunto

DNA-tunnisteiden määrittämistä koskevia pakkokeinolain muutoksia valmistellut oikeusministeriön työryhmä on laatinut ehdotuksensa hallituksen esityksen muotoon. Esitys on tarkoitus antaa eduskunnalle syksyllä 2006. Oikeusministeriö pyytää sisäasiainministeriön lausuntoa työryhmän ehdotuksesta 9.6.2006 mennessä. Ehdotus on sisäasiainministeriössä tullut poliisiosaston poliisitoimintayksikön rikostorjuntatiimin valmisteltavaksi.

Lausuntonaan sisäasiainministeriö toteaa, että työryhmässä ovat toimineet puheenjohtajana ja sihteerinä oikeusministeriön edustajat. Lisäksi työryhmässä on ollut rikosseuraamusviraston ja poliisin edustus.

Esityksessä ehdotetaan DNA-tunnisteen määrittämistä koskevien pakkokeinolain säännösten tarkistamista siten, että törkeään rikokseen syyllistyneen henkilön DNA-tunnisteen määrittäminen ja rekisteröinti olisi mahdollista myös silloin, kun sitä ei ole tehty esitutkintavaiheessa. Ehdotuksen mukaan DNA-tunnisteen määrittämiseksi tarpeellinen henkilökatsastus voitaisiin tehdä henkilölle, jonka on lainvoimaisella tuomiolla todettu syyllistyneen rikokseen, josta säädetty ankarin rangaistus on vähintään kolme vuotta vankeutta. Esityksessä ehdotetaan lisäksi tarkistettavaksi henkilökatsastuksen suorittamista koskevaa sääntelyä siten, että henkilökatsastuksen, joka käsittää ainoastaan sylkinäytteen ottamisen DNA-tunnisteen määrittämiseksi, voisi tehdä myös tutkittavan kanssa eri sukupuolta oleva, joka ei kuulu terveydenhuoltohenkilöstöön.

Esityksen mukaan jälkirekisteröintimahdollisuus on mahdollista vain vankiloissa tuomiotaan suorittavien ja mielisairaalassa hoidettavien osalta.  Mikäli esitys menestyy eduskunnassa, edellyttää lakimuutos mm. yhteisistä menettelytavoista sopimista rikosseuraamusviraston ja poliisin kesken. Myös mahdollisen yhteensovitetun ohjeistuksen antamiseen lienee asiassa tarvetta. Samaan aikaan lienee syytä terävöittää poliisin kentän toimintaa siten, että näyte DNA-tunnisteen määrittämiseksi otettaisiin lähtökohtaisesti pääsäännön mukaan.

Sisäasiainministeriö on ollut sillä kannalla, että niin sanottu DNA-jälkirekisteröinti olisi mahdollista lainvoimaisesti tuomittujen sellaisten tekojen osalta, joista voitaisiin ylipäänsä tuomita vähintään kaksi vuotta vankeutta. Esityksessä jälkirekisteröinti on sidottu kolmen vuoden rangaistusmaksimiin. Tätä voidaan tosin perustella sillä, että mikäli kysymys ei ole uusijoista, kahden vuoden rangaistusmaksimin teoista ei juurikaan tuomita ehdotonta vankeutta. Lisäksi kynnyksen ollessa matala, saatetaan käytännössä ja kentällä mieltää jälkirekisteröintimahdollisuus ensisijaiseksi tavaksi määrittää DNA-tunniste ja että säännös mahdollistaa vakavampien tapausten jälkirekisteröinnin.

Poliisin edustus on ollut mukana esitystä tehtäessä ja poliisi on siten päässyt vaikuttamaan esityksessä otettuihin kantoihin tekovaiheessa. Tämän vuoksi sisäasiainministeriöllä ei ole enempää lausuttavaa esityksestä.

Poliisijohtaja		Jorma Toivanen

Apulaispoliisipäällikkö		Rauno Sintonen

	

JAKELU                            kirjaamo.om@om.fi

TIEDOKSI	Markku Salminen, Jorma Toivanen, Kari Rantama, Kimmo Hakonen